b'\n_START_ARTICLE_\nMalavi\n_START_SECTION_\nZgodovina\n_START_PARAGRAPH_\nStaroselska bantujska ljudstva so proti koncu 15. stoletja ustanovila dr\xc5\xbeavo Malavi, ki je poleg dana\xc5\xa1njega ozemlja obsegala tudi predele Zambije, Zimbabveja in Tanzanije, vendar je \xc5\xbee v 16. stoletju za\xc4\x8dela razpadati. Severovzhod Malavija je od 17. do 19. stoletja podvr\xc5\xbeen arabskemu vplivu v vzhodni Afriki, medtem ko jug od 16. stoletja odkrivajo portugalski raziskovalci. Britansko kolonizacijo ozemlja omogo\xc4\x8dijo predhodna raziskovanja Davida Livingstona v letih 1859-1863. Spori okoli meja med britanskimi, nem\xc5\xa1kimi in portugalskimi kolonijami v vzhodni Afriki so re\xc5\xa1eni konec 19. stoletja z lo\xc4\x8denima sporazumoma med Veliko Britanijo in Nem\xc4\x8dijo leta 1890 ter Veliko Britanijo in Portugalsko leta 1891. Istega leta Velika Britanija razglasi ozemlje Malavija za protektorat Njasa (od leta 1893 do 1907 Britanski srednjeafri\xc5\xa1ki protektorat)._NEWLINE_Leta 1944 se z ustanovitvijo Afri\xc5\xa1kega narodnega kongresa Njase - NANC zdru\xc5\xbeijo antikolonialne sile v boju za neodvisnost. Leta 1953 posku\xc5\xa1ajo Angle\xc5\xbei z zdru\xc5\xbeitvijo Njase z Ju\xc5\xbeno in Severno Rodezijo v Federacijo Rodezije in Njase obdr\xc5\xbeati belsko nadvlado na tem prostoru, vendar naletijo na mo\xc4\x8dan odpor. Leta 1959 zaprejo vodjo in druge privr\xc5\xbeence NANC in prepovejo njihovo delovanje. Istega leta je ustanovljena nova Kongresna stranka Malavija - MCP, z istim politi\xc4\x8dnim programom. Leta 1961 Angle\xc5\xbei pod pritiskom spremenijo ustavo, ki daje ve\xc4\x8d pravic \xc4\x8drncem, izpustijo politi\xc4\x8dne zapornike in izvedejo volitve v Zakonodajni svet, na katerih zmaga Dr. Hastings Kamuzu Banda in njegova MCP. Leta 1963 Njasa dobi polno avtonomijo s pravico do odcepitve od Federacije Rodezije in Njase, ki je tako dne 31. decembra 1963 razpadla z medsebojnim sporazumom njenih \xc4\x8dlanic. Neodvisnost Njase je razgla\xc5\xa1ena 6. julija 1964, ko ji je povrnjeno nekdanje ime Malavi.\n_START_SECTION_\nKultura\n_START_PARAGRAPH_\nIme Malavi izvira od bantujskega ljudstva Maravi, ki je okrog 1400 n. \xc5\xa1t. imigriralo iz ju\xc5\xbenega Konga. Po prihodu do severnega konca jezera Malavi se je skupnost razdelila na dve skupini, od katerih je ena potovala na jugo ob zahodnem bregu jezera in postala pleme \xc4\x8ceva, druga skupina, predniki dana\xc5\xa1njega plemena Njanja, pa je potovala ob vzhodni obali do ju\xc5\xbenega konca Malavija. Medplemenski spori in nadaljnje migracije so prepre\xc4\x8devali nastanek edinstvene in kohezivne malavijske dru\xc5\xbebe vse do za\xc4\x8detka 20. stoletja. V preteklem stoletju so se plemenske in etni\xc4\x8dne razlike toliko zmanj\xc5\xa1ale, da ni ve\xc4\x8d ve\xc4\x8djih medplemenskih trenj, regionalne delitve pa se \xc5\xa1e vedno pojavljajo. Okrog ve\xc4\x8didel kme\xc4\x8dkega ljudstva, ki je na splo\xc5\xa1no konzervativno in tradicionalno nenasilno, se je za\xc4\x8del oblikovati koncept malavijske narodnosti.'